Celebru pentru aparițiile sale excentrice în mai toate show-urile Antenei 1, Chefi la Cuțite, Splash sau Poftiți pe la noi, Babană a decis să se reorienteze. Și, din acest an propune un concept inedit de organizare a nunților.
Răzvan Babană, fostă vedetă de la Chefi la Cuțite din perioada celor 3 chefi care se judecă cu Antena 1, s-a apucat să reinventeze conceptul de nuntă. În sensul, evident, de organizare al unei nunți de lux, care să impresioneze cu adevărat invitații.
"Din decembrie 2024 este oficial, Babană este primul român care va organiza nunți în Bali! Alături de colega mea, Diana, cu care formez o echipă de peste 16 ani, ne-am hotărât să trecem granițele și să facem ceea ce ne place chiar și în sezonul de iarnă. Așa că, începând de anul acesta din decembrie ne mutăm cu evenimentele la căldură, mai exact în Bali", spune, în exclusivitate pentru FANATIK, Babană, fosta vedetă de la Chefi la Cuțite.
Desigur, o nuntă organizată în Bali, insulă exotică situată la o distanță considerabilă de România, presupune și complicații. Dar, susține Babană, a găsit rezolvarea destul de ușor. Ba chiar propune și câteva "opționale" de-a dreptul atractive.
"Este un proiect nou, inovativ. Ne dorim foarte tare ca românii care își doresc o nuntă extravagantă să aleagă una dintre cele mai exotice insule. Le-am pregătit pachete inedite cu tot ce înseamnă organizare evenimentului de la A la Z. Inclusiv transfer și transportul cu avionul. Cazare, rochii de mirese, fotografi, chiar și preot balinez care să oficieze slujba.
Bonus la toată această experiență este că fiecare invitat va sta cazat în propria vilă, o vilă cu piscină. Și ce este inedit este că după ce trecem de cele 2 zile, ziua dinainte nunții și ziua nunții exclusive, noi ne ocupăm efectiv și de a-i duce pe invitați și pe miri în vacanță următoarele zile, stabilindu-le un itinerariu cu cele mai spectaculoase locuri din Bali. Nuntă și concediu în același timp!", ne-a mai spus fosta vedetă Chefi la Cuțite.
Babană susține că o nuntă în Bali, în conceptul pe care l-a propus, este mai ieftină decât un concediu în exotica insulă asiatică. În plus, nuntașii pot beneficia și de tururi ghidate în zonă, alături de români stabiliți în insula indoneziană.
"Avem ajutor de bază în Bali, doi români, Cristina și Dragoș, care sunt stabiliți acolo. Așa este mai simplu să ne ajuta local să rezolvăm toate problemele care pot interveni. Ei se vor ocupa și de partea de ghizi pentru traseele pe care le alegem pentru zilele de după nuntă.
Legat de costuri, tot ce pot să zic este că prețul este absolut uimitor, în sensul că e mult mai ieftin să-ți faci nunta cu mine în Bali decât să te duci tu singur cu agenție. Adică e mai ieftin să faci o nuntă decât să faci un simplu concediu", spune vedeta Chefi la Cuțite pentru FANATIK.
Babană este, pe lângă organizator de nunți, un împătimit al călătoriilor. De fiecare dată alege locuri care mai de care mai exotice. Așa cum ne-a mărturisit el, de cele mai mult eori călătorește singur și o face timp de câteva luni. Ca să se regăsească, susține fosta vedetă de la Chefi la Cuțite.